Οικοδομώντας την Ανθεκτικότητα μέσω Ενταξιακών Εκπαιδευτικών Συστημάτων

**Οδηγός για την καθιέρωση μιας νοοτροπίας αποτελεσματικής επικοινωνίας στην εκπαίδευση**

**Ευρωπαϊκός Φορέας για την Ειδική Αγωγή και την Ενταξιακή Εκπαίδευση**

Ο Ευρωπαϊκός Φορέας για την Ειδική Αγωγή και την Ενταξιακή Εκπαίδευση (ο Φορέας) είναι ένας ανεξάρτητος και αυτοδιοικούμενος οργανισμός. Ο Φορέας συγχρηματοδοτείται από τα Υπουργεία Παιδείας των χωρών μελών του και από την Ευρωπαϊκή Επιτροπή μέσω επιδότησης λειτουργίας στο πλαίσιο του εκπαιδευτικού προγράμματος της Ευρωπαϊκής Ένωσης.

Με τη χρηματοδότηση της Ευρωπαϊκής Ένωσης. Ωστόσο, οι γνώμες και οι απόψεις που εκφράζονται είναι μόνο του/των συγγραφέα/ων και δεν αντανακλούν απαραίτητα εκείνες της Ευρωπαϊκής Ένωσης ή της Ευρωπαϊκής Επιτροπής. Ούτε η Ευρωπαϊκή Ένωση ούτε η Ευρωπαϊκή Επιτροπή μπορούν να θεωρηθούν υπεύθυνες για αυτές.

Οι απόψεις που εκφράζονται από οποιοδήποτε πρόσωπο στο παρόν έγγραφο δεν αντανακλούν απαραίτητα τις επίσημες απόψεις του Φορέα, των χωρών μελών του ή της Ευρωπαϊκής Επιτροπής.

**© European Agency for Special Needs and Inclusive Education 2024**

Συντάκτες: Margarita Bilgeri και Amélie Lecheval

Η παρούσα έκδοση είναι ένας πόρος ανοικτού κώδικα. Αυτό σημαίνει ότι έχετε το δικαίωμα ελεύθερης πρόσβασης, αξιοποίησης, τροποποίησης και διανομής της με την κατάλληλη αναφορά στον Ευρωπαϊκό Φορέα για την Ειδική Αγωγή και την Ενταξιακή Εκπαίδευση. Για περισσότερες πληροφορίες, ανατρέξτε στην πολιτική ανοικτής πρόσβασης του Φορέα: [www.european-agency.org/open-access-policy](http://www.european-agency.org/open-access-policy).

Μπορείτε να παραθέσετε την παρούσα έκδοση ως εξής: Ευρωπαϊκός Φορέας για την Ειδική Αγωγή και την Ενταξιακή Εκπαίδευση, 2024. *Οικοδομώντας την Ανθεκτικότητα μέσω Ενταξιακών Εκπαιδευτικών Συστημάτων: Οδηγός για την καθιέρωση μιας νοοτροπίας αποτελεσματικής επικοινωνίας στην εκπαίδευση*. (M. Bilgeri και A. Lecheval, συντ.). Odense, Δανία

Το έργο αυτό αδειοδοτείται από την [Άδεια Creative Commons Αναφορά Δημιουργού - Μη Εμπορική Χρήση - Παρόμοια Διανομή 4.0 Διεθνές](https://creativecommons.org/licenses/by-nc-sa/4.0/).

Μπορείτε να κοινοποιήσετε και να προσαρμόσετε την παρούσα δημοσίευση.

Με στόχο τη μεγαλύτερη προσβασιμότητα, η παρούσα έκθεση είναι διαθέσιμη σε 25 γλώσσες και σε προσβάσιμη ηλεκτρονική μορφή στον δικτυακό τόπο του Φορέα: [www.european-agency.org](https://www.european-agency.org/)

Αυτή είναι η μετάφραση αγγλικού πρωτότυπου κειμένου. Σε περίπτωση αμφιβολιών σχετικά με την ακρίβεια των πληροφοριών στη μετάφραση, ανατρέξτε στο πρωτότυπο αγγλικό κείμενο.

ISBN: 978-87-7599-099-3 (Ηλεκτρονική μορφή)

**Γραμματεία**

Østre Stationsvej 33

DK-5000 Odense C Denmark

Τηλ: +45 64 41 00 20

[secretariat@european-agency.org](mailto:secretariat@european-agency.org)

**Γραφείο Βρυξελλών**

Rue Montoyer, 21

BE-1000 Brussels Belgium

Τηλ: +32 2 213 62 80

[brussels.office@european-agency.org](mailto:brussels.office@european-agency.org)

**ΠΕΡΙΕΧΟΜΕΝΑ**

[Χρησιμοποιούμενα εικονίδια 4](#_Toc165540692)

[Εισαγωγή 5](#_Toc165540693)

[Ποιος είναι ο στόχος του οδηγού; 5](#_Toc165540694)

[Πώς να χρησιμοποιήσετε τον οδηγό 6](#_Toc165540695)

[Πού θα βρείτε περισσότερες πληροφορίες 7](#_Toc165540696)

[Τμήμα 1: Μοντέλο «Καθιέρωση μιας νοοτροπίας αποτελεσματικής επικοινωνίας στην εκπαίδευση» 8](#_Toc165540697)

[Βασικά στοιχεία αποτελεσματικής επικοινωνίας στην εκπαίδευση 8](#_Toc165540698)

[Περιγραφή του μοντέλου «Καθιέρωση μιας νοοτροπίας αποτελεσματικής επικοινωνίας στην εκπαίδευση» 10](#_Toc165540699)

[Τμήμα 2: Πλαίσιο ευημερίας 14](#_Toc165540700)

[Τμήμα 3: Φιλοδοξίες 16](#_Toc165540701)

[Πώς χρησιμοποιούνται οι φιλοδοξίες 19](#_Toc165540702)

[Φιλοδοξία A: Παρέχουν ασφαλή και προστατευμένα ψυχοκοινωνικά μαθησιακά περιβάλλοντα 21](#_Toc165540703)

[Πρακτική έμπνευσης για τη φιλοδοξία A 22](#_Toc165540704)

[Φιλοδοξία Β: Ενεργούν προληπτικά, νιώθοντας προετοιμασμένοι για ψυχοκοινωνικές καταστάσεις έκτακτης ανάγκης 23](#_Toc165540705)

[Πρακτική έμπνευσης για τη φιλοδοξία Β 24](#_Toc165540706)

[Φιλοδοξία Γ: Δημιουργούν υποστηρικτικούς δεσμούς στην κοινότητα γύρω από τους μαθητές και τις οικογένειες 26](#_Toc165540707)

[Πρακτική έμπνευσης για τη φιλοδοξία Γ 27](#_Toc165540708)

[Φιλοδοξία Δ: Χρησιμοποιούν την αποτελεσματική επικοινωνία για να αντιμετωπίσουν   
τις ανάγκες όλων των μαθητών 29](#_Toc165540709)

[Πρακτική έμπνευσης για τη φιλοδοξία Δ 30](#_Toc165540710)

[Τμήμα 4: Εργαλείο προβληματισμού 31](#_Toc165540711)

[Πώς να χρησιμοποιήσετε το εργαλείο 31](#_Toc165540712)

[Πίνακες προβληματισμού για την αποτελεσματική επικοινωνία σχετικά με τη   
φιλοδοξία Δ 33](#_Toc165540713)

[1. Σαφήνεια 33](#_Toc165540714)

[2. Προσβασιμότητα 33](#_Toc165540715)

[3. Εμπιστοσύνη 34](#_Toc165540716)

[4. Διαφάνεια 35](#_Toc165540717)

[Βιβλιογραφικές αναφορές 36](#_Toc165540718)

Χρησιμοποιούμενα εικονίδια

Σε όλη αυτή την έκθεση χρησιμοποιούνται διάφορα εικονίδια που υποδεικνύουν διαφορετικά είδη πόρων πληροφοριών και διευκολύνουν την πλοήγηση. Τα εικονίδια είναι τα εξής:

|  |  |
| --- | --- |
| **Εικονίδιο** | **Σημασία** |
|  | Παρέχουν ασφαλή και προστατευμένα ψυχοκοινωνικά μαθησιακά περιβάλλοντα (φιλοδοξία Α) |
|  | Ενεργούν προληπτικά, νιώθοντας προετοιμασμένοι για ψυχοκοινωνικές καταστάσεις έκτακτης ανάγκης (φιλοδοξία Β) |
|  | Δημιουργούν υποστηρικτικούς δεσμούς στην κοινότητα γύρω από τους μαθητές και τις οικογένειες (φιλοδοξία Γ) |
|  | Χρησιμοποιούν την αποτελεσματική επικοινωνία για να αντιμετωπίσουν τις ανάγκες όλων των μαθητών (φιλοδοξία Δ) |
|  | Ερωτήσεις καθοδήγησης |
|  | Βασικά μηνύματα |
|  | Δυσκολίες στην πράξη |

Εισαγωγή

Ο παρών οδηγός για την ανάπτυξη μιας νοοτροπίας αποτελεσματικής επικοινωνίας στην εκπαίδευση είναι το αποτέλεσμα της δραστηριότητας [Οικοδομώντας την Ανθεκτικότητα μέσω Ενταξιακών Εκπαιδευτικών Συστημάτων](https://www.european-agency.org/activities/BRIES) (BRIES) του Ευρωπαϊκού Φορέα για την Ειδική Αγωγή και την Ενταξιακή Εκπαίδευση (ο Φορέας).

Στην αρχή της πανδημίας COVID-19, αρκετές χώρες δημοσίευσαν κατευθυντήριες γραμμές για την επικοινωνία, οι οποίες απευθύνονταν σε διάφορους εμπλεκόμενους εκπαιδευτικούς φορείς (Ευρωπαϊκός Φορέας, 2022). Κατά τη διάρκεια της δραστηριότητας BRIES, ωστόσο, οι εκπαιδευτικοί, οι μαθητές, οι γονείς και οι διαμορφωτές της πολιτικής διαπίστωσαν ότι εξακολουθεί να υπάρχει έλλειψη αποτελεσματικής επικοινωνίας στην εκπαίδευση (Ευρωπαϊκός Φορέας, 2023). Αυτό είχε αρνητικό αντίκτυπο στην ευημερία και την ψυχική ανθεκτικότητα των φορέων που εμπλέκονται στη διαδικασία διδασκαλίας-μάθησης και στην επαρκή αντιμετώπιση των αναγκών όλων των μαθητών.

Στις δραστηριότητες μάθησης από ομοτίμους του έργου BRIES συμμετείχαν έξι χώρες (Βουλγαρία, Γερμανία, Ελλάδα, Εσθονία, Ιρλανδία και Σουηδία). Στο πλαίσιο των δραστηριοτήτων αυτών, οι συμμετέχοντες προσδιόρισαν την αποτελεσματική επικοινωνία ως θεμελιώδες στοιχείο που πρέπει να λάβουν υπόψη τα άτομα που λαμβάνουν αποφάσεις προκειμένου να οικοδομήσουν την ψυχική ανθεκτικότητα όλων των μαθητών και να διασφαλίσουν την ευημερία τους. Η [ενδιάμεση έκθεση του BRIES](https://www.european-agency.org/sites/default/files/BRIES_Mid-Term_Report.pdf) περιέχει περαιτέρω πληροφορίες σχετικά με τη διαδικασία προσδιορισμού του εν λόγω σημείου εστίασης (Ευρωπαϊκός Φορέας, 2023). Κατά συνέπεια, η δραστηριότητα BRIES επικεντρώθηκε στην ανάπτυξη του παρόντος οδηγού.

Ποιος είναι ο στόχος του οδηγού;

Σκοπός του παρόντος οδηγού είναι να **ενθαρρύνει τα άτομα που λαμβάνουν αποφάσεις** (σχολικούς ηγέτες, διαμορφωτές της πολιτικής και δημόσιες εκπαιδευτικές αρχές σε όλα τα επίπεδα διακυβέρνησης, ανάλογα με τα συγκεκριμένα εθνικά πλαίσια) να **προβληματιστούν σχετικά με τις δομές και τις διαδικασίες επικοινωνίας** που ισχύουν στα εκπαιδευτικά τους συστήματα. Ενθαρρύνονται να καθορίσουν πώς θα μπορούσαν να βελτιωθούν οι διαδικασίες αυτές.

Μια καλά εδραιωμένη νοοτροπία αποτελεσματικής επικοινωνίας υποστηρίζει το εκπαιδευτικό σύστημα σε «φυσιολογικούς» καιρούς. Σε καιρούς κρίσεων, μια καλά εδραιωμένη νοοτροπία αποτελεσματικής επικοινωνίας είναι απαραίτητη για τον μετριασμό των επιπτώσεων σημαντικών παραγόντων κινδύνου για τους μαθητές, συμπεριλαμβανομένου του τρόπου με τον οποίο η κρίση επηρεάζει την κοινωνικο-συναισθηματική ευημερία και την ψυχική ανθεκτικότητά τους.

Οι [Βασικές αρχές](https://www.european-agency.org/resources/publications/key-principles-supporting-policy-development-implementation) του Φορέα δηλώνουν ξεκάθαρα τη σημασία αύξησης των μέτρων πρόληψης στις εκπαιδευτικές πολιτικές προκειμένου να εξασφαλιστεί υποστήριξη για όλους τους μαθητές (Ευρωπαϊκός Φορέας, 2021). Ο παρών οδηγός δίνει έμφαση στην **πρόληψη** εστιάζοντας στην ανάπτυξη μιας νοοτροπίας αποτελεσματικής επικοινωνίας σε φυσιολογικούς καιρούς, έτσι ώστε οι εμπλεκόμενοι φορείς να είναι προετοιμασμένοι να επικοινωνούν αποτελεσματικά σε καιρούς κρίσεων.

Ως εκ τούτου, μια **νοοτροπία αποτελεσματικής επικοινωνίας είναι ένας πόρος** στον οποίο θα πρέπει να μπορούν να καταφεύγουν όλοι οι εμπλεκόμενοι εκπαιδευτικοί φορείς, προκειμένου να ενισχύσουν την ευημερία και την ψυχική ανθεκτικότητα όλων των μαθητών. Σε επίπεδο πολιτικής, ο πόρος αυτός – εάν είναι διαθέσιμος άμεσα – μπορεί να βοηθήσει στην ταχεία ανάπτυξη και εφαρμογή απαντήσεων πολιτικής σε περιόδους κρίσεων:

Προκειμένου να είναι εφικτή και να εφαρμοστεί γρήγορα, η ανάπτυξη μιας απάντησης πολιτικής σε μια κρίση πρέπει να βασίζεται σε άμεσα διαθέσιμους πόρους, αλλά μπορεί να βασίζεται και στους υπάρχοντες θεσμούς, έτσι ώστε να διευρυνθεί το πεδίο εφαρμογής των μέτρων έκτακτης ανάγκης (Gouëdard, Pont & Viennet, 2020, σ. 33).

Μια νοοτροπία αποτελεσματικής επικοινωνίας μπορεί να είναι μια σημαντική πηγή στην εκπαίδευση μόνο εάν ληφθούν υπόψη όλοι οι φορείς που εμπλέκονται στη διαδικασία διδασκαλίας-μάθησης. Επομένως, τα άτομα που λαμβάνουν αποφάσεις πρέπει να είναι σε θέση να εντοπίζουν τις δομές και τις διαδικασίες επικοινωνίας που χρήζουν βελτίωσης. Ο παρών οδηγός παρέχει τη βάση για να επιτευχθεί αυτό. Η πανδημία ανέδειξε το γεγονός ότι η προώθηση της αποτελεσματικής επικοινωνίας στην εκπαίδευση συμβάλλει στην ψυχική ανθεκτικότητα και την ευημερία όλων των μαθητών.

Πώς να χρησιμοποιήσετε τον οδηγό

Οι χώρες/δήμοι/περιφέρειες/σχολεία μπορούν να χρησιμοποιήσουν τον παρόντα οδηγό όταν αναπτύσσουν δομές και διαδικασίες επικοινωνίας για να υποστηρίξουν την ευημερία και την ψυχική ανθεκτικότητα όλων των μαθητών. Σκοπός είναι να καθιερωθεί μια νοοτροπία αποτελεσματικής επικοινωνίας σε φυσιολογικούς καιρούς, έτσι ώστε οι εμπλεκόμενοι φορείς να είναι προετοιμασμένοι για καιρούς κρίσεων. Για να επιτευχθεί αυτό, στόχος των ατόμων που λαμβάνουν αποφάσεις (διαμορφωτές της πολιτικής, σχολικοί ηγέτες ή τοπικές αρχές) θα πρέπει να είναι:

* να εντοπίσουν τα κενά και τις προκλήσεις στις υφιστάμενες δομές και διαδικασίες επικοινωνίας·
* να είναι σε θέση να ανταποκρίνονται σε όλες τις ανάγκες των μαθητών·
* να αυξήσουν την ευημερία και την ψυχική ανθεκτικότητα όλων των μαθητών.

Για να υποστηρίξει αυτή τη διαδικασία, ο οδηγός παρουσιάζει τέσσερις διασυνδεδεμένες ενότητες, οι οποίες είναι απαραίτητες για την καθιέρωση μιας νοοτροπίας αποτελεσματικής επικοινωνίας στην εκπαίδευση:

Τμήμα 1: Ένα [**μοντέλο αποτελεσματικής επικοινωνίας στην εκπαίδευση**](#Section1), με βάση τα αποτελέσματα της δραστηριότητας BRIES. Το μοντέλο «Καθιέρωση μιας νοοτροπίας αποτελεσματικής επικοινωνίας στην εκπαίδευση» παρέχει ένα σημείο εκκίνησης για την οικοδόμηση ψυχικής ανθεκτικότητας και την προώθηση της ευημερίας.

Τμήμα 2: Το μοντέλο είναι ενσωματωμένο στο [**πλαίσιο ευημερίας**](#Section2) που προσφέρεται από την προσέγγιση ικανοτήτων (Sen, 2004, 2015· Robeyns, 2016), δηλαδή «τις «ικανότητες» των ατόμων να ζήσουν τη ζωή τους με τον τρόπο που προτιμούν, και που έχουν λόγους να προτιμούν» (Sen, 2006, σ. 18). Με την προσέγγιση αυτήν, η ευημερία και η ψυχική ανθεκτικότητα είναι εφικτές, εάν εκπληρωθούν οι πολύτιμες φιλοδοξίες των εμπλεκόμενων φορέων στον τομέα της εκπαίδευσης.

Τμήμα 3: Προκειμένου να πλαισιωθεί το αποτελεσματικό μοντέλο επικοινωνίας και το πλαίσιο ευημερίας με διαφορετικά επίπεδα εμπλεκόμενων φορέων, παρουσιάζονται [**τέσσερις φιλοδοξίες**](#Section3) που προέκυψαν κατά τις συζητήσεις με τους εμπλεκόμενους φορείς του BRIES. Οι φιλοδοξίες αυτές αποτελούν τομείς προτεραιότητας των εμπλεκόμενων φορέων για τη βελτίωση της διαδικασίας διδασκαλίας-μάθησης σε περιόδους κρίσης.

Τμήμα 4: Ένα [**εργαλείο προβληματισμού**](#Section4) που υποστηρίζει τον προβληματισμό σχετικά με τις διαδικασίες επικοινωνίας και την αποτελεσματική επικοινωνία με τους εμπλεκόμενους φορείς. Το εργαλείο αυτό βασίζεται στην τελική φιλοδοξία: τη χρήση αποτελεσματικής επικοινωνίας για να αντιμετωπιστούν οι ανάγκες όλων των μαθητών.

Πού θα βρείτε περισσότερες πληροφορίες

Η [έκθεση BRIES για τη μεθοδολογία και τη θεωρία](https://www.european-agency.org/resources/publications/BRIES-methodology-theory) (Ευρωπαϊκός Φορέας, 2024, μόνο στα αγγλικά) είναι ένα έγγραφο υποστήριξης του παρόντος οδηγού. Η έκθεση παρέχει στους χρήστες πιο εμπεριστατωμένες, αναλυτικές και κατανοητές πληροφορίες που θα βελτιώσουν την αποτελεσματικότητα της εργασίας τους. Επεξηγεί διεξοδικά τις δραστηριότητες του BRIES και τα βήματα που έγιναν και που υποστήριξαν την ανάπτυξη του παρόντος οδηγού. Περιλαμβάνει επίσης λεπτομέρειες σχετικά με το μοντέλο αποτελεσματικής επικοινωνίας και το πλαίσιο ευημερίας. Η έκθεση παρουσιάζει θεωρίες και ευρήματα από άλλες έρευνες που παρέχουν τη θεωρητική βάση για τα αποτελέσματα του BRIES.

Τμήμα 1: Μοντέλο «Καθιέρωση μιας νοοτροπίας αποτελεσματικής επικοινωνίας στην εκπαίδευση»

Το μοντέλο «Καθιέρωση μιας νοοτροπίας αποτελεσματικής επικοινωνίας στην εκπαίδευση» βασίζεται στα υπάρχοντα πλαίσια και τις θεωρίες επικοινωνίας και στα ευρήματα του BRIES. Βασίζεται στο συναλλακτικό μοντέλο επικοινωνίας, το οποίο εξηγεί η [έκθεση σχετικά με τη μεθοδολογία και τη θεωρία](https://www.european-agency.org/resources/publications/BRIES-methodology-theory). Η έκθεση εκθέτει επίσης διεξοδικότερα τη θεωρία της επικοινωνίας.

Το μοντέλο ενσωματώνει **βασικά στοιχεία** της αποτελεσματικής επικοινωνίας που προσδιορίστηκαν κατά τη δραστηριότητα BRIES. Περιλαμβάνει επίσης τις σχετικές περιοχές του πλαισίου και τις διαδικασίες επικοινωνίας που υιοθετούνται από τα υπάρχοντα μοντέλα επικοινωνίας.

Βασικά στοιχεία αποτελεσματικής επικοινωνίας στην εκπαίδευση

Η επικοινωνία είναι μια διαδικασία ανταλλαγής και ανταπόκρισης σε πληροφορίες μεταξύ ατόμων, ομάδων ή οργανισμών (Walaski, 2011). Στον παρόντα οδηγό, η αποτελεσματική επικοινωνία χρησιμεύει για τη βελτίωση των διαδικασιών επικοινωνίας. Η χρήση της αποτελεσματικής επικοινωνίας διασφαλίζει ότι τα μηνύματα και οι αποφάσεις μεταδίδονται με σαφή, προσβάσιμο τρόπο εντός και μεταξύ των επιπέδων του εκπαιδευτικού συστήματος. Αυτό συμβάλλει, επιπλέον, στην οικοδόμηση ψυχικής ανθεκτικότητας και στην προώθηση της ευημερίας των εμπλεκόμενων φορέων στην εκπαίδευση.

Η αποτελεσματική επικοινωνία είναι σαφής, διαφανής και προσβάσιμη, εμπνέει συναισθήματα **εμπιστοσύνης** και την αίσθηση του ανήκειν και επιτρέπει σε όλους τους εμπλεκόμενους φορείς να συμμετέχουν στις σχετικές διαδικασίες επικοινωνίας και λήψης αποφάσεων (Greenaway, Wright, Willingham, Reynolds & Haslam, 2015· Durkee-Lloyd, 2022). Ως εκ τούτου, παρέχει τη δυνατότητα σε όλους όσοι εμπλέκονται και συνεισφέρουν στα (ενταξιακά) εκπαιδευτικά συστήματα να αντιμετωπίσουν αποτελεσματικά τις ανάγκες όλων των μαθητών. Αυτό οδηγεί σε μια ενταξιακή κουλτούρα αποτελεσματικής επικοινωνίας στην εκπαίδευση.

Η δραστηριότητα BRIES προσδιόρισε τέσσερα βασικά στοιχεία της αποτελεσματικής επικοινωνίας, τα οποία συνδέονται μεταξύ τους και υποστηρίζουν το ένα το άλλο:

* Η **σαφήνεια** είναι απαραίτητη προκειμένου να εξασφαλιστεί η συνεπής και προσβάσιμη πληροφόρηση, υπογραμμίζοντας έτσι την ανάγκη για απλή, εύκολα κατανοητή γλώσσα. Η γλώσσα πρέπει να είναι κατάλληλη για το κοινό-στόχο. Θα πρέπει πάντα να αποσκοπεί στην αποφυγή της πολυπλοκότητας και της σύγχυσης (Durkee-Lloyd, 2022· Lund-Tønnesen & Christensen, 2023· Glik, 2007).
* **Προσβασιμότητα** σημαίνει παροχή μηνυμάτων σε προσβάσιμες μορφές, γλώσσα και κανάλια. Η προσβασιμότητα διασφαλίζει ότι οι πληροφορίες και η επικοινωνία προσαρμόζονται στις ανάγκες του καθενός, έτσι ώστε να είναι διαθέσιμες σε όλους (Durkee-Lloyd, 2022· Vakarelov & Rogerson, 2020). Η προσβάσιμη επικοινωνία που δημιουργείται μέσω της συμμετοχής των εμπλεκόμενων φορέων οδηγεί σε αξιόπιστες, διαφανείς και σαφείς διαδικασίες επικοινωνίας.
* Η **εμπιστοσύνη** αποτελεί βασικό στοιχείο της συνεργασίας μεταξύ όσων εμπλέκονται στη διαδικασία της επικοινωνίας. Η εμπιστοσύνη διασφαλίζει ότι οι δέκτες ακούγονται και ότι τα σχόλια, η ανατροφοδότηση και τα μηνύματά τους εκτιμώνται και ακούγονται (Greenaway et al., 2015· Kambouri, Wilson, Pieridou, Flannery Quinn & Liu, 2022· Walaski, 2011). Οι διαδικασίες επικοινωνίας που βασίζονται στην εμπιστοσύνη υποστηρίζουν τη σαφήνεια, τη διαφάνεια και την αποτελεσματικότητα της επικοινωνίας.
* **Διαφάνεια** σημαίνει να διασφαλίζεται ότι οι πληροφορίες είναι άμεσα διαθέσιμες και δημοσιοποιούνται με τρόπο ώστε να φθάνουν σε διαφορετικά επίπεδα εμπλεκόμενων φορέων. Διασφαλίζει ότι οι διαδικασίες επικοινωνίας και λήψης αποφάσεων είναι κατανοητές και προσβάσιμες. Η εμπιστοσύνη, η αξιοπιστία, η ειλικρίνεια και η υπευθυνότητα είναι απαραίτητες για την υποστήριξη της διαφάνειας στην επικοινωνία (Vakarelov & Rogerson, 2020· Glik, 2007).

Τα βασικά αυτά στοιχεία είναι οι κύριοι **παράγοντες μετατροπής** της υπάρχουσας επικοινωνίας σε αποτελεσματική επικοινωνία. Οι παράγοντες μετατροπής καθίστανται πιο σημαντικοί και σαφείς στο [Τμήμα 2](#Section2) όπου το μοντέλο «Καθιέρωση μιας νοοτροπίας αποτελεσματικής επικοινωνίας στην εκπαίδευση» ευθυγραμμίζεται με το πλαίσιο ευημερίας.



**Νοοτροπία αποτελεσματικής επικοινωνίας στην εκπαίδευση**

**ΠΡΟΣΒΑΣΙΜΟΤΗΤΑ**

**ΕΜΠΙΣΤΟΣΥΝΗ**

**ΔΙΑΦΑΝΕΙΑ**

**ΣΑΦΗΝΕΙΑ**

Σχήμα 1. Τα τέσσερα βασικά στοιχεία της αποτελεσματικής επικοινωνίας στην εκπαίδευση

Περιγραφή του μοντέλου «Καθιέρωση μιας νοοτροπίας αποτελεσματικής επικοινωνίας στην εκπαίδευση»

Με βάση τα [υπάρχοντα μοντέλα και τη θεωρία επικοινωνίας](https://www.european-agency.org/activities/BRIES) και τα τέσσερα βασικά στοιχεία της αποτελεσματικής επικοινωνίας, η δραστηριότητα BRIES ανέπτυξε το μοντέλο «Καθιέρωση μιας νοοτροπίας αποτελεσματικής επικοινωνίας στην εκπαίδευση».



**Νοοτροπία αποτελεσματικής επικοινωνίας στην εκπαίδευση**

**ΣΑΦΗΝΕΙΑ**

**ΠΡΟΣΒΑΣΙΜΟΤΗΤΑ**

**ΔΙΑΦΑΝΕΙΑ**

**ΕΜΠΙΣΤΟΣΥΝΗ**

**Φορείς επικοινωνίας:**  
Μαθητές  
Εκπαιδευτικοί  
Οικογένειες  
Άτομα που λαμβάνουν αποφάσεις

**Φορείς επικοινωνίας:**  
Μαθητές  
Εκπαιδευτικοί  
Οικογένειες  
Άτομα που λαμβάνουν αποφάσεις

**Πλαίσιο**  
(σχεσιακό, πολιτιστικό, κοινωνικό, φυσικό, ψυχολογικό)

**Πλαίσιο**  
(σχεσιακό, πολιτιστικό, κοινωνικό, φυσικό, ψυχολογικό)

**Πολυκαναλική επικοινωνία**

**Πολυκαναλική επικοινωνία**

Σχήμα 2. Μοντέλο «Καθιέρωση μιας νοοτροπίας αποτελεσματικής επικοινωνίας στην εκπαίδευση»

Σε αυτό το μοντέλο, όλοι οι εμπλεκόμενοι φορείς ενεργούν ως πιθανοί φορείς επικοινωνίας. Σε κάθε επικοινωνία, τα τέσσερα βασικά στοιχεία της αποτελεσματικής επικοινωνίας και οι πρόσθετες περιοχές του πλαισίου διαδραματίζουν ουσιαστικό ρόλο (Airenti & Plebe, 2017· Jones, 2013). Το πλαίσιο μπορεί να επηρεάσει τον τρόπο μετάδοσης και λήψης του περιεχομένου. Είναι εκεί όπου το πλαίσιο επικαλύπτεται με τα βασικά στοιχεία της αποτελεσματικής επικοινωνίας.

Το μοντέλο αυτό ορίζει πέντε κύριες περιοχές του πλαισίου, όπου επικαλύπτονται τα τέσσερα βασικά στοιχεία:

* Το **σχεσιακό πλαίσιο** καθορίζει τον τρόπο με τον οποίο επιτελείται η επικοινωνία με βάση την ποιότητα της σχέσης μεταξύ των φορέων επικοινωνίας. Επηρεάζει το πώς αισθάνεται ένα άτομο κατά τη διαδικασία της επικοινωνίας. Μια σχέση εμπιστοσύνης, για παράδειγμα, θα προωθήσει την αποτελεσματική επικοινωνία, καθώς μπορεί να διευκολύνει την αντιμετώπιση των δυσκολιών.
* Το **πολιτιστικό πλαίσιο** περιλαμβάνει διαφορετικές πτυχές της ταυτότητας (φυλή, φύλο, εθνικότητα, εθνικότητα, σεξουαλικός προσανατολισμός, ικανότητα κ.λπ.) που επηρεάζουν την επικοινωνία. Ορισμένες ταυτότητες οδηγούν σε περιθωριοποιημένες ή κυρίαρχες θέσεις στην επικοινωνία. Εάν οι διαδικασίες επικοινωνίας λαμβάνουν υπόψη τις διαφορές ισχύος, η αποτελεσματική επικοινωνία θα καταστεί ευκολότερη.
* Το **κοινωνικό πλαίσιο** σχετίζεται με τους κανόνες ή τα μη δεδηλωμένα πρότυπα που διέπουν την επικοινωνία. Οι κανόνες και τα πρότυπα μαθαίνονται συχνά σιωπηρά ενώ τα άτομα κοινωνικοποιούνται στις κοινότητές μας (τι να κάνουν και τι να αποφεύγουν). Όταν το κοινωνικό πλαίσιο είναι διαφανές και βασίζεται στον σεβασμό, μπορεί να συμβάλει στην αποτελεσματική επικοινωνία. Ορισμένοι σιωπηροί κοινωνικοί κανόνες και πρότυπα μπορούν να εμποδίσουν την αποτελεσματική επικοινωνία, καθώς ενδέχεται να αποκρύπτουν τα πραγματικά προβλήματα και τη βασική τους αιτία.
* Το **φυσικό πλαίσιο** εξετάζει τους περιβαλλοντικούς παράγοντες που επηρεάζουν την επικοινωνία (γενικό περιβάλλον, ψηφιακό περιβάλλον, μέγεθος, διάταξη, εξωτερικές συνθήκες, θερμοκρασία κ.λπ.). Η αποτελεσματική επικοινωνία διευκολύνεται όταν τα επιλεγμένα κανάλια και περιβάλλοντα επικοινωνίας είναι προσβάσιμα και προτιμώνται από το σκοπούμενο κοινό.
* Το **ψυχολογικό πλαίσιο** αναφέρεται στους ψυχικούς και συναισθηματικούς παράγοντες στην επικοινωνία (στρες, άγχος, συναισθήματα κ.λπ.). Όταν λαμβάνεται υπόψη το ψυχολογικό πλαίσιο, η επικοινωνία μπορεί να είναι πολύ πιο αποτελεσματική επειδή μπορεί να προσαρμοστεί στις ανάγκες των εμπλεκόμενων ατόμων.

(Jones, 2013, σελ. 19–22· Greenaway et al., 2015· Walaski, 2011)

Όπως δείχνουν οι ορισμοί αυτοί, η εξέταση διαφορετικών πλαισίων στις διαδικασίες επικοινωνίας υποστηρίζει την ανάπτυξη μιας νοοτροπίας αποτελεσματικής επικοινωνίας. Παρότι το πλαίσιο είναι σημαντικό, ο παρών οδηγός εστιάζει στα βασικά στοιχεία. Είναι οι κύριοι παράγοντες μετατροπής των υπαρχόντων πόρων επικοινωνίας σε αποτελεσματική επικοινωνία. Επικεντρώνονται στην ίδια την πράξη της επικοινωνίας και ο φορέας επικοινωνίας μπορεί να τους επηρεάσει ώστε να βελτιώσουν τις διαδικασίες επικοινωνίας, εάν χρειαστεί.

Όπως αναφέρθηκε, ένας άλλος σκοπός της προώθησης μιας νοοτροπίας αποτελεσματικής επικοινωνίας στην εκπαίδευση είναι η υποστήριξη της ευημερίας και της ψυχικής ανθεκτικότητας όλων των μαθητών, ειδικά σε περιόδους κρίσης. Ως εκ τούτου, το μοντέλο ευθυγραμμίζεται με το πλαίσιο ευημερίας που προσφέρει η προσέγγιση ικανοτήτων, όπως εξηγείται στο τμήμα 2.

Τμήμα 2: Πλαίσιο ευημερίας

Το πλαίσιο ευημερίας της δραστηριότητας BRIES είναι μια απλοποιημένη εκδοχή της προσέγγισης ικανοτήτων (Sen, 2004, 2015· Robeyns, 2016· Evans, 2002· Ibrahim, 2017). Η προσέγγιση ικανοτήτων εστιάζει στην πιθανή ποιότητα ζωής και ευημερίας των ατόμων, όταν έχουν την ελευθερία και τις ευκαιρίες να επιτύχουν τους στόχους που έχουν θέση στη ζωή τους. Το πλαίσιο ευημερίας BRIES προσαρμόστηκε στο πλαίσιο της αποτελεσματικής επικοινωνίας που οδηγεί στην ευημερία και την ψυχική ανθεκτικότητα. Από την άποψη αυτή, η αποτελεσματική επικοινωνία είναι μια σημαντική ικανότητα για την επίτευξη ψυχικής ανθεκτικότητας και ευημερίας (Schejter, 2022).

Για να μπορούν οι εμπλεκόμενοι φορείς όλων των επιπέδων να επικοινωνούν αποτελεσματικά, πρέπει να υπάρχει μια νοοτροπία αποτελεσματικής επικοινωνίας για όλους. Η χρήση και η εφαρμογή μιας νοοτροπίας αποτελεσματικής επικοινωνίας στην εκπαίδευση μπορεί να υποστηρίξει την ευημερία και την ψυχική ανθεκτικότητα σε κανονικές περιόδους και σε περιόδους κρίσης.

Η εφαρμογή της προσέγγισης ικανοτήτων στις επικοινωνίες δείχνει ότι:

… η επικοινωνία είναι μια ικανότητα που απαιτείται για την υλοποίηση λειτουργιών όπως η συμμετοχή στην πολιτική, πολιτιστική, κοινωνική, εκπαιδευτική και εμπορική ζωή και είναι απαραίτητη για την προώθηση της αίσθησης του ανήκειν σε ένα κοινωνικό σύνολο (Schejter, 2022, σ. 1826).

Το πλαίσιο ευημερίας προσφέρει την ευκαιρία η επικοινωνία να θεωρείται ως ένας υπάρχων πόρος που μπορεί να μετατραπεί σε μια νοοτροπία αποτελεσματικής επικοινωνίας. Υποστηρίζει έτσι την ευημερία και την ψυχική ανθεκτικότητα μιας ολόκληρης ομάδας (Evans, 2002· Ibrahim, 2017).

Η διαδικασία μετατροπής της υπάρχουσας επικοινωνίας σε μια νοοτροπία αποτελεσματικής επικοινωνίας για όλους βασίζεται στα βασικά στοιχεία του μοντέλου «Καθιέρωση μιας νοοτροπίας αποτελεσματικής επικοινωνίας στην εκπαίδευση». Η εξέταση και η εφαρμογή των βασικών στοιχείων στις διαδικασίες επικοινωνίας υποστηρίζει την ανάπτυξη μιας νοοτροπίας αποτελεσματικής επικοινωνίας για όλους. Αυτό καθίσταται σαφές από τις φιλοδοξίες και το εργαλείο προβληματισμού που παρουσιάζονται παρακάτω.

Η αποτελεσματική επικοινωνία και τα βασικά στοιχεία προάγουν την ευημερία και την ψυχική ανθεκτικότητα στην εκπαίδευση:

Οι «υπάρχοντες πόροι επικοινωνίας» μετατρέπονται σε «αποτελεσματική επικοινωνία» χάρη στους παράγοντες μετατροπής, οι οποίοι είναι τα «βασικά στοιχεία για αποτελεσματική επικοινωνία στην εκπαίδευση: σαφήνεια, προσβασιμότητα, εμπιστοσύνη και διαφάνεια». Η αποτελεσματική επικοινωνία εφαρμόζεται προκειμένου να οικοδομηθεί και να επιδεικνύεται μια νοοτροπία αποτελεσματικής επικοινωνίας που προωθεί την ευημερία και την ψυχική ανθεκτικότητα στην εκπαίδευση.

**Παράγοντες   
μετατροπής**

Βασικά στοιχεία για αποτελεσματική επικοινωνία στην εκπαίδευση: σαφήνεια, προσβασιμότητα, εμπιστοσύνη και   
διαφάνεια

**Αποτελεσματική επικοινωνία**

**Καλλιέργεια και χρήση μιας νοοτροπίας αποτελεσματικής επικοινωνίας**

**Εφαρμόζεται για …**

**Μετατρέπονται σε …**

**Προωθούν …**

**Ευημερία και ψυχική ανθεκτικότητα**

**Υπάρχοντες πόρους επικοινωνίας**

Σχήμα 3. Πλαίσιο ευημερίας και αποτελεσματική επικοινωνία στην εκπαίδευση

Προκειμένου να προωθηθεί η ευημερία και η ψυχική ανθεκτικότητα όλων των μαθητών μέσω της βελτίωσης των διαδικασιών επικοινωνίας, όλοι οι εμπλεκόμενοι φορείς πρέπει να εφαρμόζουν και να επιδεικνύουν μια νοοτροπία αποτελεσματικής επικοινωνίας. Με τον τρόπο αυτόν, η αποτελεσματική επικοινωνία μπορεί να συμβάλει στην επίτευξη πολύτιμων φιλοδοξιών που θα προωθήσουν την ευημερία και την ψυχική ανθεκτικότητα όλων των μαθητών.

Για περισσότερες πληροφορίες σχετικά με την προσέγγιση ικανοτήτων ως πλαίσιο ευημερίας, ανατρέξτε στην [έκθεση BRIES για τη μεθοδολογία και τη θεωρία](https://www.european-agency.org/resources/publications/BRIES-methodology-theory).

Τμήμα 3: Φιλοδοξίες

Στη δραστηριότητα BRIES, μαθητές, εκπαιδευτικοί, γονείς και διαμορφωτές πολιτικής από τις συμμετέχουσες χώρες όρισαν τέσσερις τομείς προτεραιότητας με βάση τις εμπειρίες τους από την πανδημία. (Για πιο λεπτομερείς πληροφορίες σχετικά με τη μεθοδολογία και τους συμμετέχοντες, ανατρέξτε στην [ενδιάμεση έκθεση BRIES](https://www.european-agency.org/sites/default/files/BRIES_Mid-Term_Report.pdf) και στην [έκθεση για τη μεθοδολογία και τη θεωρία](https://www.european-agency.org/resources/publications/BRIES-methodology-theory)). Οι τομείς προτεραιότητας παρουσιάζονται ως φιλοδοξίες Α, Β, Γ και Δ.

**Φιλοδοξία A**

**Παρέχουν ασφαλή και προστατευμένα ψυχοκοινωνικά μαθησιακά περιβάλλοντα**



**Φιλοδοξία Β**

**Ενεργούν προληπτικά, νιώθοντας προετοιμασμένοι για ψυχοκοινωνικές καταστάσεις έκτακτης ανάγκης**



**Φιλοδοξία Γ**

**Δημιουργούν υποστηρικτικούς δεσμούς στην κοινότητα γύρω από τους μαθητές και τις οικογένειες**



**Φιλοδοξία Δ**

**Χρησιμοποιούν την αποτελεσματική επικοινωνία για να αντιμετωπίσουν τις ανάγκες όλων των μαθητών**



Σχήμα 4. Φιλοδοξίες

Οι φιλοδοξίες περιγράφουν διαδικασίες που βελτιώνουν τελικά την ευημερία και την ψυχική ανθεκτικότητα όλων των μαθητών. Ως εκ τούτου, είναι στόχοι που οι εμπλεκόμενοι φορείς θεωρούν πολύτιμους. Οι στόχοι αυτοί μπορούν να επιτευχθούν εάν όλοι οι εμπλεκόμενοι φορείς στη διαδικασία διδασκαλίας-μάθησης χρησιμοποιούν την αποτελεσματική επικοινωνία.

Στα ακόλουθα τμήματα εξηγείται κάθε φιλοδοξία λεπτομερώς. Οι εμπειρίες των εμπλεκόμενων φορέων από τις διαδικασίες επικοινωνίας στα πρώτα στάδια της πανδημίας παρέχουν το πλαίσιο στις φιλοδοξίες. Τα τμήματα περιγράφουν επίσης καταστάσεις στις οποίες η αποτελεσματική επικοινωνία θα μπορούσε να οδηγήσει σε βελτιωμένη ευημερία και να δημιουργήσει ψυχική ανθεκτικότητα για όλους τους μαθητές.

Για τον προσδιορισμό των σχετικών φορέων επικοινωνίας (εμπλεκόμενοι φορείς), ο παρών οδηγός έχει χρησιμοποιήσει το μοντέλο οικοσυστήματος του Φορέα (βλ. σχήμα 5), το οποίο τοποθετεί τους μαθητές στο κέντρο. Όλα τα επίπεδα των εμπλεκόμενων φορέων επικοινωνούν με συγκεκριμένους τρόπους μεταξύ τους και, ως εκ τούτου, μπορούν να θεωρηθούν «φορείς επικοινωνίας». Αυτό οδηγεί σε ένα σύνθετο περιβάλλον πιθανών διαδικασιών επικοινωνίας. Στο τελευταίο επίπεδο, ο οδηγός τοποθετεί όσους λαμβάνουν αποφάσεις γενικά, συμπεριλαμβανομένων των σχολικών ηγετών και των αρχών της δημόσιας εκπαίδευσης σε όλα τα επίπεδα διακυβέρνησης.



**Άτομα που λαμβάνουν αποφάσεις**

Εθνικό/περιφερειακό επίπεδο

**Γονείς/ οικογένειες**

Επίπεδο κοινότητας

**Εκπαιδευτικοί**

Σχολικό επίπεδο

**Μαθητές**

Ατομικό επίπεδο

Σχήμα 5. Μοντέλο οικοσυστήματος Φορέα

Κάθε μία από τις τέσσερις φιλοδοξίες συνδέεται με μία από τις ομάδες εμπλεκόμενων φορέων του οικοσυστήματος. Ωστόσο, παρόλο που, για παράδειγμα, οι γονείς και οι εκπαιδευτικοί επωφελούνται από την αποτελεσματική επικοινωνία, ο τελικός ωφελούμενος είναι πάντα ο μαθητής.

Πίνακας 1. Φιλοδοξίες που συνδέονται με τα επίπεδα των εμπλεκόμενων φορέων

| **Δυσκολίες στην πράξη για:** | **Φιλοδοξία** |
| --- | --- |
| Μαθητές | **A:** Παρέχουν ασφαλή και προστατευμένα ψυχοκοινωνικά περιβάλλοντα μάθησης (για την υποστήριξη της ευημερίας και της ψυχικής ανθεκτικότητας όλων των μαθητών). |
| Εκπαιδευτικοί και σχολεία | **B:** Είναι σε θέση να ενεργούν προληπτικά, νιώθοντας προετοιμασμένοι για ψυχοκοινωνικές καταστάσεις έκτακτης ανάγκης (για την υποστήριξη της ευημερίας και της ψυχικής ανθεκτικότητας όλων των μαθητών). |
| Οικογένειες και κοινότητα | **Γ:** Δημιουργούν υποστηρικτικούς δεσμούς στην κοινότητα γύρω από μαθητές και τις οικογένειες (για την υποστήριξη της ευημερίας και της ψυχικής ανθεκτικότητας όλων των μαθητών). |
| Άτομα που λαμβάνουν αποφάσεις | **Δ:** Χρησιμοποιούν την αποτελεσματική επικοινωνία για την αντιμετώπιση των αναγκών όλων των μαθητών (για την υποστήριξη της ευημερίας και της ψυχικής ανθεκτικότητας όλων των μαθητών). |

Πώς χρησιμοποιούνται οι φιλοδοξίες

Κάθε φιλοδοξία παρουσιάζεται μαζί με ένα παράδειγμα ενός προβλήματος επικοινωνίας που αντιμετώπισε μια ομάδα εμπλεκόμενων φορέων. Τα παραδείγματα αυτά ονομάζονται «**δυσκολίες στην πράξη**» και συλλέχθηκαν κατά τη διάρκεια των δραστηριοτήτων διομότιμης μάθησης του BRIES. Κάθε φιλοδοξία έχει την ίδια δομή:

1. Οι **δυσκολίες στην πράξη** δείχνουν ένα συγκεκριμένο πλαίσιο στο οποίο η αναποτελεσματική επικοινωνία σε μια κρίση επηρέασε αρνητικά την ευημερία και την ψυχική ανθεκτικότητα μιας συγκεκριμένης ομάδας εμπλεκόμενων φορέων.
2. Για λόγους έμπνευσης, συνοψίζεται ένα **παράδειγμα χώρας** όπου εφαρμόζεται αποτελεσματικά η επικοινωνία στο πλαίσιο της αντίστοιχης φιλοδοξίας. Ανατρέξτε στην αρχική αγγλική έκθεση για πλήρεις λεπτομέρειες των παραδειγμάτων.
3. Παρουσιάζεται μια **ερώτηση καθοδήγησης**.
4. Η ερώτηση καθοδήγησης οδηγεί σε ένα **βασικό μήνυμα** με βάση το οποίο μπορεί να υπάρξει ένας πρώτος προβληματισμός σχετικά με την αντίστοιχη φιλοδοξία.

Τα άτομα που λαμβάνουν αποφάσεις μπορούν να χρησιμοποιήσουν τις φιλοδοξίες ως παραδείγματα για να συσχετιστούν με καταστάσεις σε τοπικό επίπεδο στις οποίες οι βελτιωμένες διαδικασίες επικοινωνίας μπορούν να επηρεάσουν την ψυχική ανθεκτικότητα και την ευημερία των μαθητών.

Αυτό, κατά συνέπεια, μπορεί να **ενθαρρύνει τις διαδικασίες προβληματισμού** (σε ένα σχολείο, δήμο, περιφέρεια ή χώρα) σχετικά με τους τρόπους μετάδοσης πληροφοριών και αποφάσεων στους εμπλεκόμενοι φορείς ή για τη συμμετοχή διαφορετικών ομάδων ενδιαφερόμενων φορέων στις διαδικασίες λήψης αποφάσεων (π.χ. εκπόνηση και συζήτηση σχεδίων έκτακτης ανάγκης, κατευθυντήριες γραμμές επικοινωνίας και στρατηγικές, κ.λπ.).

Φιλοδοξία A: Παρέχουν ασφαλή και προστατευμένα ψυχοκοινωνικά μαθησιακά περιβάλλοντα

Τα ασφαλή και προστατευμένα ψυχοκοινωνικά περιβάλλοντα μάθησης είναι απαραίτητα για τη διασφάλιση της κοινωνικο-συναισθηματικής ευημερίας όλων των μαθητών (και των εκπαιδευτικών), ειδικά σε περιόδους κρίσης. Η αποτελεσματική επικοινωνία μπορεί να δημιουργήσει περιβάλλοντα μάθησης που δημιουργούν στους μαθητές την αίσθηση ότι ανήκουν κάπου και ότι ακούγονται και ευκαιρίες να ζητήσουν βοήθεια ή υποστήριξη. Αυτό συμβάλλει επίσης στην οικοδόμηση ψυχικής ανθεκτικότητας.

Οι παρακάτω δυσκολίες στην πράξη είναι παραδείγματα προκλήσεων επικοινωνίας που αντιμετώπισαν οι μαθητές κατά τη διάρκεια της πρώιμης φάσης της κρίσης της πανδημίας COVID-19. Στόχος τους είναι να δείξουν στον αναγνώστη πού θα μπορούσε η αποτελεσματική επικοινωνία, εάν υπάρχει, να υποστηρίξει την ευημερία και την ψυχική ανθεκτικότητα των μαθητών.

**Δυσκολίες στην πράξη:**

* Οι μαθητές ανέφεραν ότι **δεν μπορούσαν να επικοινωνήσουν αμέσως** με τους εκπαιδευτικούς όταν αντιμετώπιζαν δυσκολίες.
* **Η παροχή συμβουλών από άτομα υποστήριξης** ήταν δύσκολη. Μερικοί μαθητές δεν είχαν επικοινωνήσει ποτέ πριν με τους διαθέσιμους ψυχολόγους/ειδικούς, επομένως τους θεωρούσαν **ξένους**.
* Μερικοί μαθητές αντιμετώπιζαν το επιπλέον πρόβλημα ότι οι γονείς τους δεν ήταν σε θέση να αναλάβουν ορισμένα **καθήκοντα επικοινωνίας**. Αυτό **ενέτεινε το στρες των μαθητών** και προκαλούσε **προβλήματα στην επικοινωνία μεταξύ σχολείων και οικογενειών**.

Πρακτική έμπνευσης για τη φιλοδοξία A

Σε αυτό το παράδειγμα, διαμορφώθηκε ένα περιβάλλον μάθησης χωρίς αποκλεισμούς, όπου όλοι οι εκπαιδευόμενοι μπορούσαν να επικοινωνούν με ασφάλεια.

**Δημιουργία παρουσίας εξ αποστάσεως: εμπειρίες και παράγοντες επιτυχίας από την εξ αποστάσεως εκπαίδευση**

Στη Σουηδία διεξήχθη μια μελέτη που παρουσιάζει τον τρόπο με τον οποίο επηρεάστηκαν οι διδακτικές διαδικασίες από την εξ αποστάσεως εκπαίδευση με τη χρήση ψηφιακών μέσων επικοινωνίας κατά τη διάρκεια που τα σχολεία παρέμειναν κλειστά λόγω της COVID-19.

Οι συνεντεύξεις με εκπαιδευτικούς δείχνουν ότι ορισμένοι μαθητές ένιωθαν πιο άνετα να επικοινωνούν μέσω μηνυμάτων κειμένου και διαδικτυακής συνομιλίας από ό,τι στο περιβάλλον της τάξης με τους συμμαθητές τους. Η μελέτη αναφέρει τα διάφορα βήματα που έγιναν με μικρές και μεγαλύτερες ομάδες μαθητών για την ανάπτυξη πιο ζωντανής και ουσιαστικής επικοινωνίας.

Τα αποτελέσματα δείχνουν τη σημασία του να διασφαλιστεί ότι όλοι έχουν την ευκαιρία να χρησιμοποιήσουν προσαρμοσμένα μέσα επικοινωνίας. Αυτό εγγυάται τη ροή των πληροφοριών και βοηθά στην προσέγγιση όλων των μαθητών.

([Center för skolutveckling](https://goteborg.se/wps/wcm/connect/bd3a6a31-1b2c-4c13-bfdd-f3f01b0ad406/Att+skapa+n%C3%A4rvaro+p%C3%A5+distans.pdf?MOD=AJPERES), 2020)

Η **ερώτηση καθοδήγησης** και το **βασικό μήνυμα** διαμορφώνουν το θέμα της αποτελεσματικής επικοινωνίας σε σχέση με τη φιλοδοξία Α. Το επίκεντρο είναι **η αποτελεσματική επικοινωνία και οι μαθητές**:

****

****Πώς μπορεί μια νοοτροπία αποτελεσματικής επικοινωνίας στην εκπαίδευση να υποστηρίξει τους εμπλεκόμενους φορείς στη δημιουργία ασφαλών και προστατευμένων ψυχοκοινωνικών περιβαλλόντων μάθησης για όλους τους μαθητές;**

*Βασικό μήνυμα*: Μια νοοτροπία αποτελεσματικής επικοινωνίας στην εκπαίδευση διασφαλίζει ασφαλή ψυχοκοινωνικά περιβάλλοντα μάθησης. Η δημιουργία σχέσεων εμπιστοσύνης για την αποτελεσματική επικοινωνία είναι καίριας σημασίας για την υποστήριξη όλων των μαθητών. Προϋποθέτει τη γνώση των μαθητών και των αναγκών τους, καθώς και το υπόβαθρο και την οικογενειακή τους κατάσταση.

Φιλοδοξία Β: Ενεργούν προληπτικά, νιώθοντας προετοιμασμένοι για ψυχοκοινωνικές καταστάσεις έκτακτης ανάγκης

Το να μπορούν να ενεργούν προληπτικά και να αισθάνονται προετοιμασμένοι για ψυχοκοινωνικές καταστάσεις έκτακτης ανάγκης ήταν μια από τις σημαντικότερες φιλοδοξίες των εκπαιδευτικών στο πλαίσιο της πανδημίας και των μελλοντικών κρίσεων. Το να μην είναι σε θέση να (αντι-)δράσουν και να μην αισθάνονται προετοιμασμένοι ενέτειναν το στρες των εκπαιδευτικών και επηρέασαν αρνητικά την ευημερία τους. Η περιορισμένη ικανότητά τους να ανταποκριθούν σε όλες τις ανάγκες των μαθητών επηρέασε αρνητικά την ευημερία και την ψυχική ανθεκτικότητα των μαθητών.

Η παρακάτω δυσκολία στην πράξη είναι ένα παράδειγμα προκλήσεων επικοινωνίας που αντιμετώπισαν οι εκπαιδευτικοί κατά τη διάρκεια της πρώιμης φάσης της κρίσης της πανδημίας COVID-19. Αποσκοπεί να καταδείξει πού θα μπορούσε η αποτελεσματική επικοινωνία, εάν υπάρχει, να υποστηρίξει το έργο των εκπαιδευτικών και την ευημερία των μαθητών.

**Δυσκολία στην πράξη:**

* Οι εκπαιδευτικοί ανέφεραν ότι η πρώτη φάση της πανδημίας ήταν πολύ δύσκολη, καθώς έπρεπε να περιμένουν αποφάσεις και κατευθύνσεις από τα ανώτερα κλιμάκια. **Η επικοινωνία αυτή ήταν αναποτελεσματική, καθώς ήταν αργή και μη διαφανής.** Οι εκπαιδευτικοί δεν μπορούσαν να ενεργήσουν και δεν γνώριζαν τις επιλογές ή τα συστήματα επικοινωνίας τους που θα τους επέτρεπαν να ενεργούν προληπτικά για την αντιμετώπιση όλων των αναγκών των μαθητών.

Πρακτική έμπνευσης για τη φιλοδοξία Β

Στο παράδειγμα αυτό, παρέχονταν πληροφορίες όταν αυτό ήταν απαραίτητο για την προετοιμασία των εκπαιδευτικών και άλλων εμπλεκόμενων φορέων προκειμένου να είναι σε θέση να ενεργούν προληπτικά.

**Κοινοποίηση των ρυθμίσεων για την αντικατάσταση των τελικών εξετάσεων κατά τη διάρκεια του κλεισίματος των σχολείων λόγω της COVID-19**

Κατά τη διάρκεια του κλεισίματος των σχολείων λόγω της COVID-19 το 2020 στην Ιρλανδία, το Υπουργείο Παιδείας ανέπτυξε σχέδια επικοινωνίας για να ενημερώσει όλους τους εμπλεκόμενους φορείς σχετικά με τις τελικές εξετάσεις στην ανώτερη δευτεροβάθμια εκπαίδευση και τις ρυθμίσεις αξιολόγησης.

Ένα πρόβλημα που αντιμετωπίστηκε ήταν το μέγεθος του κοινού, καθώς ήταν απαραίτητο να προσεγγιστούν όλοι οι μαθητές, οι γονείς/κηδεμόνες, οι σχολικές κοινότητες, συμπεριλαμβανομένων των σχολικών ηγετών και των εκπαιδευτικών, των εμπλεκόμενων φορέων και των εκπροσώπων του τομέα της εκπαίδευσης. Απαιτήθηκε σημαντική τεχνογνωσία για την εξασφάλιση σαφούς επικοινωνίας. Ο σχεδιασμός προέβλεπε πολυκαναλική, πολυεπίπεδη επικοινωνία.

Η παρακολούθηση του αντίκτυπου των διαδικασιών επικοινωνίας ήταν καίριας σημασίας, διότι κατέστησε δυνατή την ταχεία προσαρμογή των διαδικασιών ανταλλαγής μηνυμάτων και επικοινωνίας όταν χρειαζόταν.

([Υπουργείο Παιδείας](https://www.gov.ie/en/publication/06a3c-calculated-grades-a-guide-for-leaving-certificate-students-2020/), 2020· [ΟΟΣΑ](https://www.oecd.org/education/implementation-of-ireland-s-leaving-certificate-2020-2021-e36a10b8-en.htm), 2023· [Μικτή Επιτροπή για την Εκπαίδευση, την Ανώτερη και Τριτοβάθμια Εκπαίδευση, την Έρευνα, την Καινοτομία και την Επιστήμη](https://data.oireachtas.ie/ie/oireachtas/committee/dail/33/joint_committee_on_education_further_and_higher_education_research_innovation_and_science/reports/2021/2021-01-14_report-on-the-impact-of-covid-19-on-primary-and-secondary-education_en.pdf), 2021)

Η **ερώτηση καθοδήγησης** και το **βασικό μήνυμα** διαμορφώνουν το θέμα της αποτελεσματικής επικοινωνίας σε σχέση με τη φιλοδοξία Β. Το επίκεντρο είναι **η αποτελεσματική επικοινωνία και οι εκπαιδευτικοί**:

****

****Πώς μπορεί μια νοοτροπία αποτελεσματικής επικοινωνίας στην εκπαίδευση να επιτρέψει στους εκπαιδευτικούς να ενεργούν προληπτικά και να είναι προετοιμασμένοι όταν αντιμετωπίζουν τις ανάγκες όλων των μαθητών κατά τη διάρκεια ψυχοκοινωνικών καταστάσεων έκτακτης ανάγκης;**

*Βασικό μήνυμα:* Οι εκπαιδευτικοί μπορούν να έχουν τη δυνατότητα να ενεργούν προληπτικά και να αισθάνονται προετοιμασμένοι για ψυχοκοινωνικές καταστάσεις έκτακτης ανάγκης όταν οι διαδικασίες επικοινωνίας είναι διαφανείς και συμμετέχουν στη λήψη αποφάσεων. Η ενισχυμένη επικοινωνία και ανταλλαγή απόψεων μεταξύ των εκπαιδευτικών και μεταξύ των επιπέδων των εμπλεκόμενων φορέων μπορεί να συμβάλει σε αυτήν την εξέλιξη. Οι επαρκείς ευκαιρίες ανάπτυξης δεξιοτήτων στην επικοινωνία και στην τεχνολογία πληροφοριών είναι καίριας σημασίας για την υποστήριξη των εκπαιδευτικών, ειδικά σε περιόδους κρίσης.

Φιλοδοξία Γ: Δημιουργούν υποστηρικτικούς δεσμούς στην κοινότητα γύρω από τους μαθητές και τις οικογένειες

Η πανδημία COVID-19 ανέδειξε την ανάγκη υποστήριξης των οικογενειών όσον αφορά την εκπαίδευση σε περιόδους κρίσης. Οι υποστηρικτικοί σύνδεσμοι στην κοινότητα διαδραμάτισαν ουσιαστικό ρόλο στην παροχή της υποστήριξης αυτής εκεί όπου οι ευρύτερες δομές υποστήριξης του συστήματος είχαν αποτύχει.

Η δυνατότητα αποτελεσματικής επικοινωνίας με τη χρήση υποστηρικτικών συνδέσμων στις (σχολικές) κοινότητες βοηθά τις οικογένειες και αυξάνει την ευημερία και την ψυχική ανθεκτικότητα των μαθητών, ειδικά σε περιόδους κρίσης.

Οι παρακάτω δυσκολίες στην πράξη περιγράφουν τις επικοινωνιακές προκλήσεις που αντιμετώπισαν οι οικογένειες κατά την πρώιμη φάση της κρίσης της πανδημίας COVID-19, παρέχοντας πληροφορίες για την πραγματικότητα που βίωσαν.

**Δυσκολίες στην πράξη:**

* Οι επικοινωνιακές δυσκολίες που αντιμετώπισαν οι γονείς κατά τη διάρκεια των περιορισμών της πανδημίας, ιδίως σε σχέση με **τον τρόπο και τον χρόνο ανακοίνωσης των αποφάσεων**. Σε ορισμένες περιπτώσεις, τα μέσα μαζικής ενημέρωσης κοινοποιούσαν τις αποφάσεις, αλλά οι οικογένειες έπρεπε να περιμένουν να τις εφαρμόσουν τα σχολεία. Οικογένειες με μεταναστευτικό υπόβαθρο και ομιλητές άλλων γλωσσών αντιμετώπισαν υψηλά επίπεδα αποκλεισμού από την ενημέρωση και την ανακοίνωση των αποφάσεων.
* Οι γονείς αναφέρθηκαν στον **ρόλο της κοινότητας** ως ουσιαστικό μέρος της επικοινωνίας κατά τη διάρκεια μιας κρίσης. Η κοινότητα τους έδωσε την ευκαιρία να ανταλλάξουν πληροφορίες και να συζητήσουν τις δυσκολίες στην εκπαίδευση κατά τη διάρκεια της κρίσης.

Πρακτική έμπνευσης για τη φιλοδοξία Γ

Στα ακόλουθα παραδείγματα, οι οικογένειες και οι σχολικές κοινότητες είχαν ευκαιρίες να αλληλεπιδράσουν, έτσι ώστε να αποκτήσουν μια κοινή αντίληψη της κατάστασης και να αναπτύξουν ισχυρούς δεσμούς.

**Το καφέ για τους γονείς σε ένα δημοτικό σχολείο στη Φρανκφούρτη**

Στη Γερμανία, εκπαιδευτικοί και ένας σχολικός ηγέτης δημιούργησαν ένα καφέ για τους γονείς για να βελτιώσουν τη σχέση μεταξύ οικογένειας και σχολείου. Στόχος ήταν να διατεθεί ένας χώρος και ο χρόνος για να μοιραστούν τις εμπειρίες και τις απόψεις τους και να αντιμετωπιστούν οι προκλήσεις.

Η δημιουργία ενός φιλικού κλίματος ενίσχυσε τη σχέση μεταξύ του σχολείου και της κοινότητάς του. Διαδραμάτισε επίσης βασικό ρόλο για τη συμμετοχή των νέων γονέων και παρείχε τη δυνατότητα σε γονείς από μη γερμανόφωνο υπόβαθρο να αλληλεπιδράσουν με το σχολείο με διαφορετικό τρόπο.

Αυτό το έργο έχει αποδειχθεί πολύ αποτελεσματικό λόγω της μη συμβατικής μεθόδου επικοινωνίας του. Οι συζητήσεις πραγματοποιούνταν σε ένα φιλικό και οικείο κλίμα, χωρίς καμία αναφορά σε επιδόσεις, βαθμούς και αξιολογήσεις. Οι ίδιοι οι γονείς επέλεγαν τα θέματα προς συζήτηση, τα οποία μερικές φορές ήταν πολύ προσωπικά. Οι προσωπικές ανταλλαγές απόψεων μεταξύ γονέων και εκπαιδευτικών δημιούργησαν μια βάση εμπιστοσύνης. Υπήρχε πλέον ένα πιο άμεσο κανάλι επικοινωνίας.

(Ludwig Weber Schule, Φρανκφούρτη, Γερμανία)

**Η πανδημία COVID-19 και τα διδάγματα που αντλήθηκαν από τα νηπιαγωγεία**

Μια μελέτη δείχνει πώς εκπαιδευτικοί από τη Σουηδία, τη Νορβηγία και τις Ηνωμένες Πολιτείες χειρίστηκαν τους περιορισμούς της πανδημίας στα νηπιαγωγεία. Το άρθρο αναφέρει ότι ένα σουηδικό νηπιαγωγείο ανέπτυξε ένα λεπτομερές σχέδιο δράσης κατά της κρίσης σε συνεργασία με το προσωπικό του και τη συμβουλευτική επιτροπή για τους γονείς. Στη Νορβηγία, οι γονείς και το σχολικό προσωπικό συμμετείχαν στην ανάπτυξη μιας κοινής αντίληψης και στρατηγικής για την ανταλλαγή πληροφοριών και τον καθορισμό κατευθυντήριων γραμμών για την ασφάλεια.

Τα παραδείγματα αυτά δείχνουν πώς οι γονείς, ως μέρος της κοινότητας, μπορούν να συμμετέχουν σε διαφορετικά στάδια δημιουργίας μιας νοοτροπίας αποτελεσματικής επικοινωνίας.

([Pramling Samuelsson, Wagner & Eriksen Ødegaard](https://doi.org/10.1007/s13158-020-00267-3), 2020)

Η **ερώτηση καθοδήγησης** και το **βασικό μήνυμα** διαμορφώνουν το θέμα της αποτελεσματικής επικοινωνίας σε σχέση με τη φιλοδοξία Γ. Το επίκεντρο είναι **η αποτελεσματική επικοινωνία και οι οικογένειες**:

****

****Πώς μπορεί μια νοοτροπία αποτελεσματικής επικοινωνίας στην εκπαίδευση να επιτρέψει στις οικογένειες να αναζητήσουν υποστηρικτικούς συνδέσμους στην κοινότητα για να αντιμετωπίσουν τις ανάγκες όλων των μαθητών;**

*Βασικό μήνυμα:* Υποστηρικτικοί σύνδεσμοι στην κοινότητα γύρω από τους μαθητές και τις οικογένειες μπορούν να δημιουργηθούν μέσω της αποτελεσματικής επικοινωνίας με σκοπό να αναπτυχθούν καλές συμπράξεις μεταξύ των ατόμων που λαμβάνουν αποφάσεις και των κοινοτήτων. Η αποτελεσματική επικοινωνία στην εκπαίδευση υποστηρίζει την ανάπτυξη σχέσεων και την καλλιέργεια της εμπιστοσύνης μεταξύ των εμπλεκόμενων φορέων. Αυτά είναι βασικά στοιχεία για την προσέγγιση όλων των μαθητών και των οικογενειών.

Φιλοδοξία Δ: Χρησιμοποιούν την αποτελεσματική επικοινωνία για να αντιμετωπίσουν τις ανάγκες όλων των μαθητών

Η αποτελεσματική επικοινωνία στην εκπαίδευση διασφαλίζει ότι τα μηνύματα και οι αποφάσεις μεταδίδονται με σαφή και προσβάσιμο τρόπο εντός και μεταξύ των επιπέδων του εκπαιδευτικού συστήματος. Προϋποθέτει τη συμμετοχή διαφόρων επιπέδων εμπλεκόμενων φορέων στις διαδικασίες λήψης αποφάσεων. Επιπλέον, υποστηρίζει τη διαφάνεια και χρησιμοποιεί μια αξιόπιστη βάση για την επικοινωνία. Αυτό προϋποθέτει μια καλά εδραιωμένη νοοτροπία αποτελεσματικής επικοινωνίας.

Η αποτελεσματική επικοινωνία για την αντιμετώπιση όλων των αναγκών των μαθητών αυξάνει την ευημερία και την ψυχική ανθεκτικότητα των μαθητών, ειδικά σε περιόδους κρίσης.

Στις δυσκολίες στην πράξη, οι ανά χώρα εκπρόσωποι του Φορέα που συμμετείχαν στη δραστηριότητα BRIES συζήτησαν σχετικά με τα ζητήματα επικοινωνίας που προέκυψαν μέχρι στιγμής κατά τη διάρκεια της πανδημίας COVID-19.

**Δυσκολίες στην πράξη:**

* Όλες οι χώρες που συμμετείχαν στις δραστηριότητες του έργου BRIES ανέφεραν την **ανάγκη για δράσεις** που σχετίζονται με την επικοινωνία με τους εμπλεκόμενους φορείς όσον αφορά τη δυνατότητα αντιμετώπισης των αναγκών των μαθητών που είναι ευάλωτοι στον αποκλεισμό σε περιόδους κρίσης.
* Οι χώρες ανέφεραν τη σημασία της **χρήσης πολλαπλών τρόπων επικοινωνίας** με τους εμπλεκόμενους φορείς. Η ετερογένεια των καναλιών θεωρείται βασικό στοιχείο για την επικοινωνία σε επίπεδο χάραξης πολιτικής.
* Οι χώρες δήλωσαν επίσης ότι η επικοινωνία με τους εμπλεκόμενους φορείς **δεν είχε άμεση επίδραση στην χάραξη πολιτικής**. Κάποιες το απέδωσαν αυτό στο ξαφνικό ξέσπασμα της κρίσης και στον περιορισμένο χρόνο για τη διασφάλιση της συμμετοχής των εμπλεκόμενων φορέων. Ωστόσο, ήταν πεπεισμένες ότι οι εμπλεκόμενοι φορείς θα πρέπει να έχουν την **ευκαιρία να παρέχουν ανατροφοδότηση** και τις **απόψεις** τους για τη χάραξη της πολιτικής. Αυτό μπορεί να συμβάλλει στο να διασφαλιστεί ότι οι πολιτικές ανταποκρίνονται στις ανάγκες των εμπλεκόμενων φορέων και είναι αποτελεσματικές για την αντιμετώπιση μιας κρίσης. Επιπλέον, επειδή η επικοινωνία είναι αμφίδρομη, οι επικοινωνίες έχουν επίδραση και οδηγούν στην άντληση διδαγμάτων.
* Οι χώρες δήλωσαν ότι η επικοινωνία θα πρέπει να είναι **διαφανής**, με τους εμπλεκόμενους φορείς να λαμβάνουν **όσο το δυνατόν περισσότερες πληροφορίες** σχετικά με την κρίση, τη διαδικασία χάραξης πολιτικής και το σκεπτικό πίσω από τις αποφάσεις πολιτικής.

Πρακτική έμπνευσης για τη φιλοδοξία Δ

Το παράδειγμα αυτό διασφαλίζει τη συμμετοχή των εμπλεκόμενων φορέων στις διαδικασίες χάραξης πολιτικής και τις ευκαιρίες για επικοινωνία.

**Στρατηγική σε διακυβερνητικό επίπεδο για τη βελτίωση της ζωής των ατόμων με αναπηρία και την προώθηση της μεγαλύτερης ένταξης στην Ιρλανδία**

Στην Ιρλανδία, διαφορετικές ομάδες εμπλεκόμενων φορέων ανέπτυξαν και εφάρμοσαν μια Εθνική Στρατηγική για την Ένταξη των Ατόμων με Αναπηρία μεταξύ 2017 και 2022. Αυτή η διαδικασία χάραξης πολιτικής δημιούργησε μια πλατφόρμα που ενθάρρυνε κάθε εμπλεκόμενο φορέα να συμμετάσχει και να συζητήσει και υποστήριξε την επικοινωνία των εμπλεκόμενων φορέων, γενικά.

Από τη διαδικασία χάραξης και εφαρμογής της στρατηγικής αναδείχθηκαν τρόπο ανάπτυξης της αποτελεσματικής επικοινωνίας και συνεργασίας. Υιοθετήθηκε μια «κοινή» προσέγγιση που διευκόλυνε την επικοινωνία μεταξύ των εμπλεκόμενων φορέων σε εθνικό και τοπικό επίπεδο. Αυτό συνέβαλε στη θετική συμμετοχή και στην ανάπτυξη μιας κοινής αντίληψης για τον τρόπο συνεργασίας και επικοινωνίας.

([Υπουργείο Παιδιών, Ισότητας, Αναπηρίας, Ένταξης και Νέων](https://www.gov.ie/en/publication/8072c0-national-disability-inclusion-strategy-2017-2021), 2017)

Η **ερώτηση καθοδήγησης** και το **βασικό μήνυμα** διαμορφώνουν το θέμα της αποτελεσματικής επικοινωνίας σε σχέση με τη φιλοδοξία Δ. Το επίκεντρο είναι **η αποτελεσματική επικοινωνία και τα άτομα που λαμβάνουν αποφάσεις**:

****

****Πώς μπορεί μια νοοτροπία αποτελεσματικής επικοινωνίας στην εκπαίδευση να υποστηρίξει τα άτομα που λαμβάνουν αποφάσεις στη φιλοδοξία τους να αντιμετωπίσουν όλες τις ανάγκες όλων των μαθητών;**

*Βασικό μήνυμα*: Μια νοοτροπία αποτελεσματικής επικοινωνίας στην εκπαίδευση διασφαλίζει ότι η επικοινωνία σχετικά με τις αποφάσεις και τις διαδικασίες λήψης αποφάσεων περιλαμβάνει τους εμπλεκόμενους φορείς από όλα τα επίπεδα. Οι στρατηγικές επικοινωνίας που χρησιμοποιούν πολλαπλά κανάλια επικοινωνίας και καθορίζουν σαφείς ρόλους υποστηρίζουν τους εμπλεκόμενους φορείς στην φιλοδοξία τους να αντιμετωπίσουν όλες τις ανάγκες των μαθητών.

Τμήμα 4: Εργαλείο προβληματισμού

Το εργαλείο προβληματισμού για την αποτελεσματική επικοινωνία στην εκπαίδευση σχετίζεται με τη φιλοδοξία Δ. Η «χρήση της αποτελεσματικής επικοινωνίας για την αντιμετώπιση των αναγκών όλων των μαθητών» τροφοδοτεί την «παροχή ασφαλών και προστατευμένων ψυχοκοινωνικών περιβαλλόντων μάθησης», «ώστε να είναι σε θέση να ενεργούν προληπτικά, νιώθοντας προετοιμασμένοι για ψυχοκοινωνικές καταστάσεις έκτακτης ανάγκης» και «να δημιουργούν υποστηρικτικούς δεσμούς στην κοινότητα γύρω από τους μαθητές και τις οικογένειες». Η χρήση της αποτελεσματικής επικοινωνίας είναι ένα βήμα προς την εκπλήρωση και των τεσσάρων φιλοδοξιών, όπως αναφέρεται στην παρουσίαση κάθε φιλοδοξίας στο τμήμα 3.

Το εργαλείο προβληματισμού παρουσιάζει κατευθυντήριες δηλώσεις που βοηθούν τους χρήστες να προβληματιστούν σχετικά με την αποτελεσματική επικοινωνία που σχετίζεται με τη φιλοδοξία Δ. Σκοπός του εργαλείου είναι να ξεκινήσει μια διαδικασία που θα επιτρέψει στους εμπλεκόμενους φορείς να αναλογιστούν και να επανεξετάσουν τις υπάρχουσες στρατηγικές και διαδικασίες επικοινωνίας για τα άτομα που λαμβάνουν αποφάσεις στο σχολείο, την περιφέρεια, τον δήμο και σε εθνικό επίπεδο.

Πώς να χρησιμοποιήσετε το εργαλείο

* Το εργαλείο είναι μια **πρόταση** για τις χώρες να **αναδείξουν** και να εντοπίσουν ζητήματα που σχετίζονται με τη βελτίωση της νοοτροπίας αποτελεσματικής επικοινωνίας τους προκειμένου να προετοιμαστούν για περιόδους κρίσης.
* Οι κατευθυντήριες δηλώσεις δεν είναι εξαντλητικές. Υπάρχει **χώρος** στον οποίο οι χρήστες μπορούν να **προσθέσουν τις δικές τους δηλώσεις, εάν χρειαστεί**.
* Καθώς οι χώρες διαφέρουν ουσιαστικά όσον αφορά τα εκπαιδευτικά τους συστήματα και τα μέτρα που εφαρμόζουν για μελλοντικές κρίσεις, οι χρήστες θα πρέπει να **προσαρμόσουν το εργαλείο στο πλαίσιο της χώρας τους**.
* Οι χρήστες μπορούν να **αντικαταστήσουν τον όρο «εμπλεκόμενοι φορείς» με το όνομα μιας σχετικής ομάδας** εκπαιδευτικών φορέων (π.χ. μαθητές, γονείς, εκπαιδευτικοί, σχολικοί ηγέτες), ανάλογα με τον τρόπο με τον οποίο τα άτομα που λαμβάνουν αποφάσεις σκοπεύουν να χρησιμοποιήσουν το εργαλείο προβληματισμού.
* Καθώς τα βασικά στοιχεία της αποτελεσματικής επικοινωνίας (**σαφήνεια, προσβασιμότητα, διαφάνεια, εμπιστοσύνη**) αποτελούν τους κύριους μοχλούς για τη δημιουργία μιας νοοτροπίας αποτελεσματικής επικοινωνίας, αποτελούν τη βάση για τις ακόλουθες **κατευθυντήριες δηλώσεις**.
* Στους πίνακες υπάρχει μια σύνθετη **γενική δήλωση** για κάθε βασικό στοιχείο που **ακολουθείται από συγκεκριμένες δηλώσεις** σε κουκκίδες, οι οποίες αναλύουν τη γενική δήλωση στα χαρακτηριστικά κάθε βασικού στοιχείου.
* Οι χρήστες θα πρέπει να σημειώσουν την αντίστοιχη στήλη για να υποδείξουν εάν κάθε **κατευθυντήρια δήλωση** «**πληρούται**» (2), «**είναι προς βελτίωση**» (1) ή «**δεν μας αφορά**» (0).

Πίνακες προβληματισμού για την αποτελεσματική επικοινωνία σχετικά με τη φιλοδοξία Δ

|  |  |
| --- | --- |
|  | **Φιλοδοξία Δ:**  Στη χώρα/δήμο/περιφέρεια/σχολείο μας, υπάρχει νοοτροπία αποτελεσματικής επικοινωνίας που επιτρέπει στους εμπλεκόμενους φορείς να ανταποκριθούν στις ανάγκες όλων των μαθητών. |

Επεξήγηση: 0 = Δεν μας αφορά, 1 = Προς βελτίωση, 2 = Πληρούται

1. Σαφήνεια

| **Κατευθυντήριες δηλώσεις** | **0** | **1** | **2** |
| --- | --- | --- | --- |
| **Επικοινωνούμε ξεκάθαρα με τους εμπλεκόμενους εκπαιδευτικούς φορείς** σχετικά με τις αποφάσεις και τις διαδικασίες λήψης αποφάσεων. |  |  |  |
| * Επικοινωνούμε **με συνέπεια** (τακτικά) με τους εμπλεκόμενους φορείς. |  |  |  |
| * **Απλοποιούμε** τις πληροφορίες στις επικοινωνίες μας. |  |  |  |
| * Διασφαλίζουμε ότι η επικοινωνία με τους εμπλεκόμενους φορείς επικεντρώνεται σε **βασικά ζητήματα πολιτικής**. |  |  |  |
| * Έχουμε **σαφείς και προγραμματισμένες προτεραιότητες** στην επικοινωνία μας (π.χ. ιεράρχηση της επικοινωνίας που σχετίζεται με την ευημερία). |  |  |  |
| * Έχουμε **ορίσει χρονοδιαγράμματα** στις επικοινωνιακές μας διαδικασίες (π.χ. εστιάζοντας στη σημασία των χρονικά προσδιορισμένων απαντήσεων). |  |  |  |
| * Άλλο *(διευκρινίστε)*: |  |  |  |

1. Προσβασιμότητα

| **Κατευθυντήριες δηλώσεις** | **0** | **1** | **2** |
| --- | --- | --- | --- |
| Κοινοποιούμε τις αποφάσεις και τις διαδικασίες λήψης αποφάσεων με **προσβάσιμο** τρόπο. |  |  |  |
| * Χρησιμοποιούμε **πολλαπλά, κατάλληλα κανάλια** όταν επικοινωνούμε με τους εμπλεκόμενους φορείς (π.χ. χρησιμοποιώντας τα προτιμώμενα κανάλια της ομάδας-στόχου). |  |  |  |
| * Χρησιμοποιούμε **προσβάσιμες μορφές** στις διαδικασίες επικοινωνίας μας. |  |  |  |
| * Χρησιμοποιούμε **κατάλληλο και προσβάσιμο γλωσσικό στυλ και τόνο** στην επικοινωνία μας με τους εμπλεκόμενους φορείς (π.χ. χρησιμοποιούμε γλώσσα χωρίς αποκλεισμούς). |  |  |  |
| * **Προσαρμόζουμε τη γλώσσα μας** στους δέκτες του μηνύματος (π.χ. πολλές γλώσσες, εύκολη ή ευκολότερη γλώσσα) στις διαδικασίες επικοινωνίας μας. |  |  |  |
| * **Συμπεριλαμβάνουμε** τους εμπλεκόμενους φορείς στις συζητήσεις σχετικά με τις διαδικασίες επικοινωνίας για να καταστήσουμε την επικοινωνία **προσβάσιμη** και προσαρμοσμένη στις ανάγκες της ομάδας-στόχου. |  |  |  |
| * Άλλο *(διευκρινίστε)*: |  |  |  |

1. Εμπιστοσύνη

| **Κατευθυντήριες δηλώσεις** | **0** | **1** | **2** |
| --- | --- | --- | --- |
| **Μεριμνούμε για τη συμμετοχή** των εμπλεκόμενων φορέων στις διαδικασίες λήψης αποφάσεων. |  |  |  |
| * Καλούμε τους εμπλεκόμενους φορείς να **συμμετάσχουν** στις διαδικασίες λήψης αποφάσεων. |  |  |  |
| * **Ακούμε** ενεργά τους εμπλεκόμενους φορείς στις διαδικασίες λήψης αποφάσεων. |  |  |  |
| * **Εκτιμούμε** τα σχόλια και την ανατροφοδότηση των εμπλεκόμενων φορέων, συμπεριλαμβάνοντάς τα στις διαδικασίες λήψης αποφάσεων. |  |  |  |
| * Παρέχουμε **ανατροφοδότηση** στους εμπλεκόμενους φορείς σχετικά με τη συμβολή τους στις διαδικασίες λήψης αποφάσεων και στις στρατηγικές επικοινωνίας. |  |  |  |
| * Δεσμευόμαστε να παρέχουμε **έγκαιρες απαντήσεις** στις επικοινωνίες μας. |  |  |  |
| * **Εξηγούμε** στους εμπλεκόμενους φορείς πώς λαμβάνουμε υπόψη τη συμβολή τους στις διαδικασίες λήψης αποφάσεων και στις στρατηγικές επικοινωνίας. |  |  |  |
| * **Ενεργούμε** με βάση τη συμβολή και την ανατροφοδότηση των εμπλεκόμενων φορέων στις διαδικασίες λήψης αποφάσεων και στις στρατηγικές επικοινωνίας. |  |  |  |
| * Άλλο *(διευκρινίστε)*: |  |  |  |

1. Διαφάνεια

| **Κατευθυντήριες δηλώσεις** | **0** | **1** | **2** |
| --- | --- | --- | --- |
| Καθιστούμε τις διαδικασίες λήψης αποφάσεων και τις στρατηγικές επικοινωνίας **διαφανείς στους** εμπλεκόμενους φορείς (πότε λαμβάνονται οι αποφάσεις, ποιος εμπλέκεται, ενημερώνοντας τους εμπλεκόμενους φορείς για τις ευκαιρίες συμμετοχής). |  |  |  |
| * Διασφαλίζουμε ότι είναι διαθέσιμες **επαρκείς** πληροφορίες σχετικά με τις διαδικασίες λήψης αποφάσεων (σε διαφορετικά κανάλια και μορφές) για τους σχετικούς εμπλεκόμενους φορείς. |  |  |  |
| * Κοινοποιούμε τις σχετικές πληροφορίες στους εμπλεκόμενους φορείς **ανοιχτά και ειλικρινά**. |  |  |  |
| * Εξηγούμε στους εμπλεκόμενους φορείς ποιος είναι **υπεύθυνος** για τις στρατηγικές επικοινωνίας και τις πληροφορίες που κοινοποιούνται. |  |  |  |
| * Διευκολύνουμε τις συζητήσεις μεταξύ των ατόμων που λαμβάνουν αποφάσεις και των σχετικών εμπλεκόμενων φορέων σχετικά με την **ποιότητα και την αξιολόγηση** των στρατηγικών επικοινωνίας μας. |  |  |  |
| * Άλλο *(διευκρινίστε)*: |  |  |  |

Βιβλιογραφικές αναφορές

Airenti, G. και Plebe, A., 2017. ‘Editorial: Context in Communication: A Cognitive View’ [Κύριο άρθρο: το πλαίσιο στην επικοινωνία: μια γνωστική θεώρηση] *Frontiers in Psychology*, 8, 115. [doi.org/10.3389/fpsyg.2017.00115](https://doi.org/10.3389/fpsyg.2017.00115) (Τελευταία πρόσβαση: Ιανουάριος 2024)

Center för skolutveckling, 2020. *Att skapa närvaro på distans: Erfarenheter och framgångsfaktorer från distansundervisning på gymnasiet, gymnasiesärskolans nationella program och Studium i Göteborg vt 2020* [Δημιουργία εξ αποστάσεως παρουσίας: εμπειρίες και παράγοντες επιτυχίας από την εξ αποστάσεως εκπαίδευση σε σχολεία ανώτερης δευτεροβάθμιας εκπαίδευσης στο Γκέτεμποργκ, άνοιξη 2020]. Γκέτεμποργκ: Center för skolutveckling. [goteborg.se/wps/wcm/connect/bd3a6a31-1b2c-4c13-bfdd-f3f01b0ad406/Att+skapa+närvaro+på+distans.pdf?MOD=AJPERES](https://goteborg.se/wps/wcm/connect/bd3a6a31-1b2c-4c13-bfdd-f3f01b0ad406/Att+skapa+n%C3%A4rvaro+p%C3%A5+distans.pdf?MOD=AJPERES) (Τελευταία πρόσβαση: Ιανουάριος 2024)

Durkee-Lloyd, J. L., 2022. ‘Analyzing Communication Strategies Used in Long Term Care Facilities during the COVID-19 pandemic in New Brunswick, Canada’ [Ανάλυση στρατηγικών επικοινωνίας που χρησιμοποιήθηκαν σε εγκαταστάσεις μακροχρόνιας φροντίδας κατά τη διάρκεια της πανδημίας COVID-19 στο New Brunswick του Καναδά] *Journal of Primary Care & Community Health*, 13, 1–8. DOI: [10.1177/21501319221138426](https://doi.org/10.1177/21501319221138426) (Τελευταία πρόσβαση: Ιανουάριος 2024)

Evans, P., 2002. *‘*Collective capabilities, culture, and Amartya Sen’s *Development as Freedom’* [Συλλογικές ικανότητες, νοοτροπία και *Η ανάπτυξη ως ελευθερία* του Amartya Sen] *Studies in Comparative International Development*, 37, 54–60. [doi.org/10.1007/BF02686261](https://doi.org/10.1007/BF02686261) (Τελευταία πρόσβαση: Ιανουάριος 2024)

Glik, D. C., 2007. ‘Risk Communication for Public Health Emergencies’ [Γνωστοποίηση κινδύνων για καταστάσεις έκτακτης ανάγκης στη δημόσια υγεία] *Annual Review of Public Health*, 28 (1), 33–54. [doi.org/10.1146/annurev.publhealth.28.021406.144123](https://doi.org/10.1146/annurev.publhealth.28.021406.144123) (Τελευταία πρόσβαση: Ιούνιος 2023)

Gouëdard, P., Pont, B. και Viennet, R., 2020. ‘Education Responses to Covid-19: Implementing a way forward’ [Εκπαιδευτικές αντιδράσεις στη νόσο Covid-19: εφαρμόζοντας μέτρα προόδου], *Έγγραφα Εργασίας του ΟΟΣΑ για την Εκπαίδευση*, αριθ. 224. Παρίσι: Εκδόσεις ΟΟΣΑ. [doi.org/10.1787/8e95f977-en](https://doi.org/10.1787/8e95f977-en) (Τελευταία πρόσβαση: Ιανουάριος 2024)

Greenaway, K. H., Wright, R. G., Willingham, J., Reynolds, K. J. και Haslam, S. A., 2015. ‘Shared Identity Is Key to Effective Communication’ [Η κοινή ταυτότητα είναι το κλειδί για την αποτελεσματική επικοινωνία] *Personality and Social Psychology Bulletin*, 41 (2), 171–182. [doi.org/10.1177/0146167214559709](https://doi.org/10.1177/0146167214559709) (Τελευταία πρόσβαση: Ιούνιος 2023)

Ibrahim, S., 2017. ‘How to Build Collective Capabilities: The 3C-Model for Grassroots-Led Development’ [Πώς να οικοδομήσουμε συλλογικές ικανότητες: το μοντέλο 3C για την ανάπτυξη από τη βάση] *Journal of Human Development and Capabilities*, 18 (2), 197–222. DOI: [10.1080/19452829.2016.1270918](https://www.tandfonline.com/doi/full/10.1080/19452829.2016.1270918) (Τελευταία πρόσβαση: Ιανουάριος 2024)

Jones, R.G., 2013. *Communication in the Real World* *[Επικοινωνία στον πραγματικό κόσμο]*. Μινεάπολη: University of Minnesota Libraries Publishing

Kambouri, M., Wilson, T., Pieridou, M., Flannery Quinn, S. και Liu, J., 2022. ‘Making Partnerships Work: Proposing a Model to Support Parent-Practitioner Partnerships in the Early Years’ [Κάνοντας τις συνεργασίες να λειτουργούν: προτείνοντας ένα μοντέλο για την υποστήριξη των συνεργασιών γονέων-επαγγελματιών στην πρώιμη παιδική ηλικία] *Early Childhood Education Journal,* 50, 639–661. [doi.org/10.1007/s10643-021-01181-6](https://doi.org/10.1007/s10643-021-01181-6) (Τελευταία πρόσβαση: Ιούνιος 2023)

Lund-Tønnesen, J. και Christensen, T., 2023. ‘Learning from the COVID-19 Pandemic: Implications from Governance Capacity and Legitimacy’ [Μαθαίνοντας από την πανδημία COVID-19: επιπτώσεις από την ικανότητα διακυβέρνησης και τη νομιμότητα] *Public Organization Review*, 23, 431–449. [doi.org/10.1007/s11115-023-00705-5](https://doi.org/10.1007/s11115-023-00705-5) (Τελευταία πρόσβαση: Ιούνιος 2023)

Pramling Samuelsson, I., Wagner, J.T. και Eriksen Ødegaard, E., 2020. ‘The Coronavirus Pandemic and Lessons Learned in Preschools in Norway, Sweden and the United States: OMEP Policy Forum’ [Η πανδημία του κορωνοϊού και τα διδάγματα που αντλήθηκαν από τα νηπιαγωγεία στη Νορβηγία, τη Σουηδία και τις Ηνωμένες Πολιτείες: το Φόρουμ Πολιτικής OMEP] *International Journal of Early Childhood*, 52, 129–144. [doi.org/10.1007/s13158-020-00267-3](https://doi.org/10.1007/s13158-020-00267-3) (Τελευταία πρόσβαση: Ιανουάριος 2024)

Robeyns, I., 2016. ‘Capabilitarianism’ *Journal of Human Development and Capabilities*, 17 (3), 397–414. DOI: [10.1080/19452829.2016.1145631](https://doi.org/10.1080/19452829.2016.1145631) (Τελευταία πρόσβαση: Ιανουάριος 2024)

Schejter, A. M. 2022. ‘“It is not good for the person to be alone”: The capabilities approach and the right to communicate’ [«Δεν είναι καλό ο άνθρωπος να είναι μόνος του»: η προσέγγιση των δυνατοτήτων και το δικαίωμα επικοινωνίας] *Convergence*, 28 (6), 1826–1840. [doi.org/10.1177/13548565211022512](https://doi.org/10.1177/13548565211022512) (Τελευταία πρόσβαση: Ιανουάριος 2024)

Sen, A., 2004. *Επανεξετάζοντας την ανισότητα*.Αθήνα: Εκδόσεις Καστανιώτη

Sen, A., 2006. *Η ανάπτυξη ως ελευθερία*. Αθήνα: Εκδόσεις Καστανιώτη

Sen, A., 2015. *Η ιδέα της δικαιοσύνης*.Αθήνα: Πόλις

Vakarelov, O. και Rogerson, K., 2020. ‘The Transparency Game: Government Information, Access, and Actionability’ [Το παιχνίδι της διαφάνειας: πληροφόρηση, πρόσβαση και ανάληψη δράσης από την κυβέρνηση] *Philosophy & Technology*, 33, 71–92. [doi.org/10.1007/s13347-019-0340-z](https://doi.org/10.1007/s13347-019-0340-z) (Τελευταία πρόσβαση: Ιανουάριος 2024)

Walaski, P., 2011. *Risk and crisis communications: Methods and messages [Ανακοινώσεις κινδύνου και κρίσεων: μέθοδοι και μηνύματα]*. New Jersey: John Wiley & Sons, Incorporated

Ευρωπαϊκός Φορέας για την Ειδική Αγωγή και την Ενταξιακή Εκπαίδευση, 2021. *Βασικές Αρχές – Υποστήριξη της ανάπτυξης και εφαρμογής πολιτικών για την ενταξιακή εκπαίδευση*. (V. J. Donnelly και A. Watkins, συντ.). Odense, Δανία.   
[www.european-agency.org/resources/publications/key-principles-supporting-policy-development-implementation](http://www.european-agency.org/resources/publications/key-principles-supporting-policy-development-implementation) (Τελευταία πρόσβαση: Ιανουάριος 2024)

Ευρωπαϊκός Φορέας για την Ειδική Αγωγή και την Ενταξιακή Εκπαίδευση, 2022. *Inclusive Education and the Pandemic – Aiming for Resilience: Key European measures and practices in 2021 publications [Ενταξιακή εκπαίδευση και πανδημία – Στοχεύοντας στην Ανθεκτικότητα: βασικά ευρωπαϊκά μέτρα και πρακτικές στις εκδόσεις 2021]*. (L. Muik, M. Presmanes Andrés και M. Bilgeri, συντ.). Odense, Δανία.   
[www.european-agency.org/resources/publications/BRIES-report](http://www.european-agency.org/resources/publications/BRIES-report) (Τελευταία πρόσβαση: Ιανουάριος 2024)

Ευρωπαϊκός Φορέας για την Ειδική Αγωγή και την Ενταξιακή Εκπαίδευση, 2023. *Building Resilience through Inclusive Education Systems: Mid-Term Report. Peer-learning activities to develop a tool to support educational resilience [Οικοδομώντας την Ανθεκτικότητα μέσω Ενταξιακών Εκπαιδευτικών Συστημάτων: Ενδιάμεση Έκθεση. Δραστηριότητες Διομότιμης Μάθησης για την Ανάπτυξη ενός Εργαλείου για την Υποστήριξη της Εκπαιδευτικής Ανθεκτικότητας]*. (M. Bilgeri και M. Presmanes Andrés, συντ.). Odense, Δανία. [www.european-agency.org/sites/default/files/BRIES\_Mid-Term\_Report.pdf](http://www.european-agency.org/sites/default/files/BRIES_Mid-Term_Report.pdf) (Τελευταία πρόσβαση: Ιανουάριος 2024)

Ευρωπαϊκός Φορέας για την Ειδική Αγωγή και την Ενταξιακή Εκπαίδευση, 2024. *Building Resilience through Inclusive Education Systems: Methodology and Theory* *[Οικοδομώντας την Ανθεκτικότητα μέσω Ενταξιακών Εκπαιδευτικών Συστημάτων: Μεθοδολογία και Θεωρία]* (τίτλος εργασίας). Odense, Δανία

Μικτή Επιτροπή για την Εκπαίδευση, την Ανώτερη και Τριτοβάθμια Εκπαίδευση, την Έρευνα, την Καινοτομία και την Επιστήμη, 2021. *The Impact of COVID-19 on Primary and Secondary Education [Ο αντίκτυπος της νόσου COVID-19 στην Πρωτοβάθμια και Δευτεροβάθμια Εκπαίδευση]*. Δουβλίνο: Ιρλανδικό κοινοβούλιο. [data.oireachtas.ie/ie/oireachtas/committee/dail/33/joint\_committee\_on\_education\_further\_and\_higher\_education\_research\_innovation\_and\_science/reports/2021/2021-01-14\_report-on-the-impact-of-covid-19-on-primary-and-secondary-education\_en.pdf](https://data.oireachtas.ie/ie/oireachtas/committee/dail/33/joint_committee_on_education_further_and_higher_education_research_innovation_and_science/reports/2021/2021-01-14_report-on-the-impact-of-covid-19-on-primary-and-secondary-education_en.pdf) (Τελευταία πρόσβαση: Ιανουάριος 2024)

ΟΟΣΑ, 2023. ‘Implementation of Ireland’s Leaving Certificate 2020-2021: Lessons from the COVID-19 Pandemic’ [Εφαρμογή του απολυτηρίου δευτεροβάθμιας εκπαίδευσης της Ιρλανδίας 2020-2021: διδάγματα από την πανδημία COVID-19], *Προοπτικές Εκπαιδευτικής Πολιτικής του ΟΟΣΑ*, αριθ. 73. Παρίσι: Εκδόσεις ΟΟΣΑ. [doi.org/10.1787/e36a10b8-en](https://doi.org/10.1787/e36a10b8-en) (Τελευταία πρόσβαση: Ιανουάριος 2024)

Υπουργείο Παιδείας, 2020. *Calculated Grades – A Guide for Leaving Certificate Students 2020* *[Υπολογισμός βαθμών – Ένας οδηγός για τα απολυτήρια δευτεροβάθµιας εκπαίδευσης 2020]*. [www.gov.ie/en/publication/06a3c-calculated-grades-a-guide-for-leaving-certificate-students-2020](https://www.gov.ie/en/publication/06a3c-calculated-grades-a-guide-for-leaving-certificate-students-2020/) (Τελευταία πρόσβαση: Ιανουάριος 2024)

Υπουργείο Παιδιών, Ισότητας, Αναπηρίας, Ένταξης και Νέων, 2017. *Εθνική Στρατηγική Ένταξης Ατόμων με Αναπηρία 2017-2021.*[www.gov.ie/en/publication/8072c0-national-disability-inclusion-strategy-2017-2021](http://www.gov.ie/en/publication/8072c0-national-disability-inclusion-strategy-2017-2021) (Τελευταία πρόσβαση: Ιανουάριος 2024)